# Telescopi espacial James Webb

El Telescopi Espacial James Webb (en anglès James Webb Space Telescope o JWST) és un observatori espacial dissenyat per a esdevenir el successor parcial del Telescopi espacial Hubble, i que estudia el cel en freqüència infraroja. Fou construït i operat de manera conjunta per la NASA, l'ESA i la CSA, les tres agències que han contribuït al projecte econòmicament. El projecte era conegut abans amb el nom de Next Generation Space Telescope o NGST, però fou batejat el 2002 amb el seu nom actual en honor de James E. Webb, el segon administrador de la NASA. Fou llançat el 25 de desembre del 2021 a bord d'un coet Ariane 5.

## Característiques

El telescopi espacial James Webb té una massa aproximadament la meitat de la del telescopi espacial Hubble, però el seu mirall principal, un reflector de beril·li recobert d'or de 6,5 m de diàmetre, té una àrea de recollida més de sis vegades més grossa (25,4 m²), fent servir 18 miralls hexagonals amb un enfosquiment de 0,9 m² per als punts de suport secundaris.
Està dissenyat principalment per a l'astronomia infraroja propera, però també pot veure la llum visible taronja i vermella, així com la regió de l'infraroig mitjà, segons l'instrument. El disseny emfatitza l'infraroig proper a mitjà per tres motius principals:
* els objectes d'alt desplaçament cap al roig tenen les seves emissions visibles desplaçades a l'infraroig.
* els objectes freds, com ara discos de fragments i planetes, emeten amb més força a l'infraroig.
* aquesta banda és difícil d'estudiar des de la Terra o amb telescopis espacials existents, com el Hubble.
Els telescopis terrestres han de mirar a través de l'atmosfera terrestre, que és opaca en moltes bandes d'infraroigs. Fins i tot on l'atmosfera és transparent, molts dels compostos químics objectiu, com l'aigua, el diòxid de carboni i el metà, també existeixen a l'atmosfera terrestre, cosa que complica enormement l'anàlisi. Els telescopis espacials existents, com el Hubble, no poden estudiar aquestes bandes ja que els seus miralls no són prou freds (el mirall del Hubble es manté a uns 15 °C, per la qual cosa el mateix telescopi irradia fortament a les bandes infrarojes).
JWST operarà en una òrbita d'halo al voltant del Sol-Terra L2 (punt de Lagrange), aproximadament 1.500.000 km més enllà de l'òrbita terrestre al voltant del Sol. A manera de comparació, el Hubble orbita a 550 km sobre la superfície de la Terra i la Lluna es troba a uns 400.000 km de la Terra. Aquesta distància farà que la reparació o l'actualització del maquinari posterior al llançament del JWST sigui pràcticament impossible. Els objectes propers a aquest punt L2 Sol-Terra poden orbitar al voltant del Sol en sincronia amb la Terra, cosa que permet que el telescopi es mantingui a una distància aproximadament constant amb una orientació contínua del seu parasol únic i component de suport primari respecte al Sol, la Terra i la Lluna per bloquejar-ne la calor i la llum i per mantenir les comunicacions. Aquesta disposició mantindrà la temperatura de la nau per sota dels 50 K (-223 °C) necessaris per a les observacions infrarojes.
* Vista de tres quarts de la part superior
* Part inferior (costat orientat al sol)

## Missió

La missió primària del JWST té quatre objectius principals:
* Buscar la llum de les primeres estrelles i galàxies formades després del big-bang
* Estudiar la formació i evolució de les galàxies
* Millorar la comprensió que es té sobre la formació d'estrelles i planetes
* Estudiar els sistemes planetaris i els orígens de la vida
Després d'un període de preparació aproximat de sis mesos, començarà la missió científica, la qual es planteja amb una duració mínima de deu anys. Com ha passat amb el Hubble, que va ser llançat el 1990, hi ha la possibilitat d'ampliar la durada de la missió més enllà d'aquest temps.

### Llançament

El telescopi James Webb es va llançar amb un vehicle de llançament Ariane 5, en el vol designat Ariane VA256 el 25 de desembre de 2021 des del Centre Espacial de Guaiana a la Guaiana Francesa, després de múltiples endarreriments per fer proves de tots els components i evitar els problemes inicials del seu predecessor el Hubble. El telescopi es va alliberar de la part superior del vehicle 27 minuts i 7 segons després del llançament, començant un ajust de l'òrbita de 30 dies que situarà el telescopi al punt L2 Lagrange.
El temps de missió nominal del telescopi és de cinc anys, amb un objectiu de deu anys. Aquesta missió científica planificada de cinc anys començarà després d'una fase de posada en funcionament de 6 mesos. El telescopi necessita utilitzar un propulsor per tal de mantenir la seva òrbita en L2 ja que es tracta d'una òrbita inestable, per la qual cosa requereix un mantenimient de posició orbital, o el telescopi s'allunyaria d'aquesta configuració. Això limita la seva possible vida útil, dissenyat per un mínim de deu anys.

### Òrbita

El telescopi estarà situat a prop del segon punt de Lagrange (L2) del sistema Terra-Sol, que es troba a 1.500.000 km de la Terra. Normalment, un objecte que envolta el Sol més lluny que la Terra trigaria més d'un any a completar la seva òrbita, però prop del punt L2 l'atracció gravitatòria combinada de la Terra i del Sol permet que una nau espacial orbiti al voltant del Sol el mateix temps que triga la Terra. El telescopi girarà al voltant del punt L2 en una òrbita d'halo, que estarà inclinada respecte l'eclíptica, tindrà un radi d'aproximadament 800.000 km i trigarà aproximadament mig any a completar-se. Com que L2 és només un punt d'equilibri sense atracció gravitatòria, una òrbita d'halo no és una òrbita en el sentit habitual: la nau espacial està en realitat en òrbita al voltant del Sol, i l'òrbita d'halo es pot considerar com una deriva controlada per romandre a les proximitats del punt L2. Això requereix un cert manteniment de l'estació: al voltant de 2–4 m/s per any del total programat de ∆v de 150 m/s. Dos conjunts de propulsors constitueixen el sistema de propulsió de l'observatori.

## Història
### Desenvolupament i muntatge

Successió d'esdeveniments :
| Any | Esdeveniment |
| 1996 | Inici del projecte NGST |
| 2002 | Reanomenat a JWST, 8 a 6 m |
| 2004 | NEXUS cancel·lat |
| 2007 | ESA/NASA MOU |
| 2010 | MCDR passada |
| 2011 | Proposta de cancel·lació |
| 2021 | Llançament |
La primera intenció a l'hora de desenvolupar un successor del Hubble es va iniciar entre 1989 i 1994, pensant en el concepte de telescopi Hi-Z, un telescopi deflectat infraroig de 4 metres d'obertura totalment il·luminat que pogués establir-se en una òrbita de 3 UA. Aquesta òrbita distant s'hauria beneficiat de la reducció del soroll lleuger de la pols zodiacal. Altres plans que es van considerar van estar relacionats amb la missió del telescopi precursor NEXUS.
En l'època "més ràpid, millor i més barat" de mitjan la dècada de 1990 els líders de la NASA van optar per un telescopi espacial de baix cost. El resultat va ser el concepte del NGST, amb una obertura de 8 metres i situat en el punt L₂, amb un pressupost aproximat de 500 milions de dòlars. En 1997, la NASA va treballar en conjunt amb Centre de vol espacial Goddard, Ball Aerospace, i TRW per fer estudis tècnics de pressupostos i requisits, i en 1999 va ser escollida Lockheed Martin i TRW per als conceptes preliminars del disseny.
El llançament estava previst per a l'any 2007, però la data de llançament va ser retardada en diverses ocasions (vegeu la taula "Planificació de llançament i pressupostos").
En 2002, la NASA va acceptar el muntatge del NGST amb un pressupost inicial de 824,8 milions de dòlars, després rebatejat com a telescopi espacial James Webb, a l'empresa TRW. Amb un disseny d'un mirall primari descopat de 6,1 metres i una data de llançament prevista en 2010. Durant el mateix any, TRW va ser comprada per Northrop Grumman, convertint-se en Northrop Grumman Space Technology.
El Centre de vol espacial Goddard de la NASA a Greenbelt, Maryland, és el líder del projecte de l'observatori. El científic del projecte del telescopi espacial James Webb és John C. Mather. Northrop Grumman Aerospace Systems és el contractista principal per al desenvolupament i integració de l'observatori, sent els responsables de desenvolupar i construir l'element de la nau espacial, incloent tant el bus de la nau espacial com el parasol. Ball Aerospace va ser subcontractada per desenvolupar i construir l'Optical Telescope Element (OTE). S'ha contractat la unitat comercial Astro Aerospace de Northrop Grumman per construir el Deployable Tower Assembly (DTA) que connecta l'OTE amb el bus de la nau espacial i el Mid Boom Assembly (MBA) que ajuda a desplegar els grans panells solars en òrbita. El Centre de vol espacial Goddard també és responsable de proporcionar l'Integrated Science Instrument Module (ISIM). Un panell solar convertirà la llum solar en energia elèctrica que recarrega les bateries necessàries per operar els altres subsistemes, així com els instruments científics, però la calor d'aquestes operacions ha de dissipar-se per obtenir un rendiment òptim de l'equip a 50 K (-220 °C; -370 °F).
L'augment del pressupost comunicat durant la primavera de 2005 va conduir a una nova planificació a l'agost d'aquest mateix any. Els primers resultats tècnics de la reprogramació van ser canvis significatius en els plans d'integració i prova, un retard de llançament de 22 mesos (de 2011 a 2013) i l'eliminació de les proves a nivell del sistema per a modes d'observatori amb una longitud d'ona inferior a 1,7 micròmetres. Altres característiques principals de l'observatori no es van modificar. Després de la nova planificació, el projecte es va revisar de forma independent a l'abril de 2006. La revisió va concloure que el projecte era tècnicament sòlid, però que les fases de finançament de la NASA havien de modificar-se. La NASA va acordar modificar els pressupostos del JWST.
Amb el nou pla de 2005, el pressupost del projecte íntegrament es va estimar en aproximadament 4.500 milions de dòlars. Això abastava aproximadament 3.500 milions de dòlars per al disseny, desenvolupament, llançament i engegada, i aproximadament altres 1.000 milions de dòlars per a deu anys d'operacions. L'ESA aportaria al voltant de 300 milions d'euros, en el que s'inclou el llançament, i l'Agència espacial canadenca aportaria aproximadament 39 milions de dòlars canadencs.
Al gener de 2007, nou dels deu elements científics en desenvolupament per al projecte van passar amb èxit una revisió que no semblava ser favorable. Aquestes tecnologies es van considerar bastant completes i finalitzades com per esmenar riscos importants del projecte. Un dels elements més importants en desenvolupament, el refrigerador criogènic MIRI, va donar satisfactori en les proves a l'abril de 2007. Aquesta revisió tecnològica va representar el pas inicial en el procés que finalment va moure el projecte a la seva fase de disseny detallat (Fase C). Al maig de 2007, els pressupostos encara estaven en l'objectiu. Al març de 2008 el projecte va completar amb èxit el seu Preliminary Design Review (PDR) i el va passar a l'abril de 2008. Altres revisions que també van ser aprovades són la del Integrated Science Instrument Module al març de 2009, la revisió del Optical Telescope Element que es completada a l'octubre de 2009 i la revisió de la barrera solar que va ser completada al gener de 2010.
A l'abril de 2010, el telescopi va superar la prova de la Mission Critical Design Review (MCDR). Passar el MCDR significava que l'observatori integrat podrà complir amb tots els requisits científics i enginyers per a la seva missió. El MCDR també va superar totes les revisions de disseny anteriors. El cronograma del projecte va ser revisat i actualitzat durant els mesos posteriors al MCDR, en un procés anomenat Independent Comprehensive Review Panel, que va conduir a iniciar un nou pla de la missió per ser llançat en 2015, però es va tornar a posposar fins al 2018. L'any 2010, el pressupost necessari va començar a afectar un altre projecte, encara que el JWST va seguir dins del cronograma.
Al 2011, el projecte JWST estava en la fase final de disseny i fabricació (Fase C). Com és típic d'un disseny complex que no es pot canviar una vegada que s'ha llançat, hi ha revisions detallades de cada part del disseny, el muntatge i l'operació proposada. El projecte va iniciar noves fronteres tecnològiques i es van aprovar les seves revisions de disseny. En la dècada de 1990 es desconeixia si era possible fabricar un telescopi tan gran amb tan poc pes.
El muntatge dels segments hexagonals del mirall primari, que es va realitzar a través d'un braç robòtic, va començar al novembre de 2015 i es va finalitzar al febrer de 2016. El muntatge final del telescopi JWST es va completar íntegrament al novembre de 2016, i es van començar a realitzar intensos procediments de prova. Al març de 2018, la NASA va tornar a posposar el llançament fins al 2020 ja que el parasol del telescopi es va esquinçar durant un desplegament de pràctica i els cables del parasol no es van estrènyer prou.

### Pressupostos i terminis de llançament

Planificació de llançament i pressupostos :
| Any | Llançament programat | Pressupost planificat (milions de dòlars) |
| 1997 | 2007 | 500 |
| 1998 | 2007 | 1.000 |
| 1999 | 2007 a 2008 | 1.000 |
| 2000 | 2009 | 1.800 |
| 2002 | 2010 | 2.500 |
| 2003 | 2011 | 2.500 |
| 2005 | 2013 | 3.000 |
| 2006 | 2014 | 4.500 |
| 2008 | 2014 | 5.100 |
| 2010 | 2015 a 2016 | 6.500 |
| 2011 | 2018 | 8.700 |
| 2013 | 2018 | 8.800 |
| 2017 | 2019 | 8.800 |
| 2018 | 2020 | ≥8.800 |
| 2018 | 2021 | 9.660 |
El difícil historial pressupostari de les demores existents en el JWST són deguts a factors externs, com a retards a l'hora de decidir sobre el vehicle de llançament i el suplement de fons addicionals per a imprevists. En 2006, s'havia gastat 1.000 milions de dòlars en el desenvolupament del telescopi, amb un pressupost inicial aproximat de 4.500 milions, en aquest moment. Un article publicat en la revista Nature en 2006 indicava que en un estudi realitzat en 1984 per la Space Science Board, s'estimava que un observatori d'infrarojos de propera generació costaria al voltant de 4.000 milions de dòlars (aproximadament 7.000 milions en dòlars de 2006). A causa que el pressupost desorbitat va desviar fons previstos per a altres investigacions, la revista científica Nature va descriure el JWST com "el telescopi que es va menjar l'astronomia" en 2010. El juny de 2011, es va informar que el telescopi costaria almenys quatre vegades més que inicialment va calcular i es llançaria almenys amb set anys de retard. Les estimacions pressupostàries inicials eren que l'observatori costaria 1.600 milions i es llançaria en 2011.
En realitat al principi es va calcular el pressupost del telescopi en 1.600 milions de dòlars, però va anar amumentant al llarg del desenvolupament del projecte arribant a uns 5.000 milions de dòlars quan es va confirmar formalment que la missió s'engegaria en 2008. En l'estiu de 2010, la missió va superar la prova de Critical Design Review amb excel·lents resultats referent a assumptes tècnics, encara que el cronograma i el pressupost existent en aquest moment van portar a la Senadora de Maryland, Barbara Mikulski, a sol·licitar una revisió independent del projecte. L'Independent Comprehensive Review Panell (ICRP) presidit per J. Casani (JPL) va anunciar que la data de llançament més propera seria a la fi de 2015 amb un suplement addicional de 1.500 milions de dòlars (per a un total de 6.500 milions de dòlars). També van assenyalar que això hauria requerit finançament addicional en els anys fiscals 2011 i 2012 i que qualsevol data posterior de llançament donaria lloc a un altre suplement final més elevat.
El 6 de juliol de 2011, el comitè d'assignacions de Comerç, Justícia i Ciència de la Cambra de Representants dels Estats Units va decidir cancel·lar el projecte del JWST en proposar un pressupost per a l'any fiscal 2012 que va eliminar 1.900 milions del pressupost general de la NASA, dels quals aproximadament una cambra seria per al telescopi JWST. S'havien gastat 3.000 milions i el 75 % dels seus instruments estaven en producció. La proposta de pressupost va ser aprovada per votació del subcomité l'endemà. El comitè va acusar que el projecte suposava "milers de milions de dòlars major del pressupost inicial i plagat per una gestió deficient". No obstant això, al novembre de 2011, el Congrés va revertir els plans per cancel·lar el JWST i, en el seu lloc, va limitar els fons addicionals per completar el projecte en 8.000 milions. La finalització del projecte del telescopi segons la proposta pel comitè d'apropiació de la Càmera també hauria posat en perill el finançament d'altres missions, com el Telescopi de Sondeig Infraroig de Camp Ampli.
L'American Astronomical Society va emetre una declaració on recolzava el muntatge del JWST en 2011, igual que la senadora de Maryland, Barbara Mikulski. Diverses editorials també van veure positiu el suport al muntatge del JWST fent que apareguessin en publicacions regulars en premsa al llarg de l'any 2011.
Alguns científics es van mostrar preocupats per l'augment constant del pressupost i els retards en el cronograma del telescopi, que competeix pels escassos pressupostos dedicats a l'astronomia i, per tant, amenaça el finançament d'altres programes científics espacials. Una revisió dels registres pressupostaris de la NASA i els informes d'estat van assenyalar que el JWST està plagat de molts problemes que han afectat a altres projectes importants de la NASA. Les reparacions i proves addicionals van incloure subestimacions del pressupost del telescopi que no van permetre comptar amb despeses per a fallades tècniques esperades, projeccions pressupostàries omeses i avaluació de components per estimar les condicions de llançament extremes, estenent així el cronograma i augmentant els pressupostos encara més.
Una de les raons per les quals els pressupostos van augmentar tant és que és difícil pronosticar el valor total del desenvolupament i, en general, la previsibilitat del pressupost va millorar quan es van aconseguir les fites inicials del desenvolupament. A mitjan dècada de 2010, encara s'esperava que la contribució dels Estats Units costés 8.800 milions de dòlars. En 2007, l'ESA va fer va realitzar una contribució de 350 milions d'euros. Amb el recaptat entre els fons nord-americans i internacionals, es preveu que el valor total, sense incloure les operacions ampliades, superi els 10 000 milions de dòlars una vegada finalitzat. El 27 de març de 2018, els funcionaris de la NASA van anunciar que el llançament de JWST es retardaria fins a maig de 2020 o potser més, i van admetre que el valor del projecte podrien superar el preu de 8.800 milions de dòlars. En el comunicat de premsa del 27 de març en què es va anunciar una altra demora, la NASA va dir que publicarà una estimació de despeses revisada després que es determini una nova finestra de llançament en cooperació amb l'ESA. Si aquesta estimació excedeix el topall de 8.000 milions de dòlars que el Congrés va engegar en 2011, com es considera probable, la NASA haurà de tornar a autoritzar la missió. Al febrer de 2019, malgrat expressar les seves crítiques sobre l'augment del pressupost, el Congrés va augmentar el límit de despeses de la missió en 800 milions de dòlars.
Després de la nova revisió, el pressupost del projecte ascendeix a un total de 9.660 milions de dòlars, superant amb escreix el benvolgut en anteriors dates.

### Participació

NASA, ESA i CSA col·laboren en el telescopi des de 1996. ESA participa en el muntatge i en el llançament des de l'any 2003, després de l'aprovació de la seva col·laboració, en 2007 va signar un acord amb la NASA. A canvi d'una participació plena, representació i accés a l'observatori per als seus astrònoms, ESA proporciona l'instrument NIRSpec, l'Optical Bench Assembly de l'instrument MIRI, un coet Ariane 5 ECA i mà d'obra per recolzar durant les operacions. El CSA proporcionarà el Fine Guidance Sensor and the Near-Infrared Imager Slitless Spectrograph més mà d'obra per recolzar les operacions.

#### Països participants

* Àustria
* Bèlgica
* Canadà
* República Txeca
* Dinamarca
* Finlàndia
* França
* Alemanya
* Grècia
* Irlanda
* Itàlia
* Luxemburg
* Països Baixos
* Noruega
* Portugal
* Espanya
* Suècia
* Suïssa
* Regne Unit
* Estats Units

### Divulgació i exposicions

Un telescopi a escala real va estar exposat en diversos llocs des de 2005: als Estats Units a Seattle, Washington; Colorado Springs, Colorado; Greenbelt, Maryland; Rochester, Nova York; Manhattan, Nova York; i Orlando, Florida; i en altres ciutats com París, França; Dublín, Irlanda; Mont-real, Quebec, Canadà; Hatfield, Regne Unit; i Múnic, Alemanya. El model va ser construït per Northrop Grumman Aerospace Systems.
El maig de 2007, es va muntar un model a escala real del telescopi per exhibir-lo en el Smithsonian Institution's National Air and Space Museum on the National Mall, Washington D. C. El model tenia com a objectiu mostrar al públic una millor comprensió de la grandària, escala i complexitat del satèl·lit, així com despertar l'interès dels espectadors en la ciència i l'astronomia en general. El model és significativament diferent del telescopi, ja que el model ha de resistir la gravetat i el clima, per la qual cosa està construït principalment d'alumini i acer d'aproximadament 24×12×12 m i pesa 5,5 tones.
El model es va exhibir a Battery Park (Nova York) durant el World Science Festival 2010, on va servir de teló de fons per a una taula rodona amb el Premi Nobel John C. Mather, el astronauta John M. Grunsfeld i l'astrònoma Heidi Hammel. Al març de 2013, van traslladar el model a Austin, Texas, pel SXSW 2013.

## Òptica

El Telescopi espacial James Webb tindrà una massa d'aproximadament la meitat de la del Telescopi espacial Hubble i el seu mirall primari (un reflector de 6,5 metres) tindrà una àrea 6 vegades major. Com que el seu diàmetre és molt més gran que el de qualsevol vehicle de llançament actual, el mirall està compost per 18 segments hexagonals que es desplegaran des del telescopi un cop aquest estigui en òrbita. Petits motors d'alta sensibilitat situaran els segments del mirall en posició, i un cop col·locats rarament es mouran. En telescopis terrestres com el Keck a Hawaii, els segments del mirall s'ajusten contínuament per a contrarestar els efectes del vent i la gravetat.

## Instruments

L'observatori disposa s'aquests instruments:
* Optical Telescope Element (OTE)
* Integrated Science Instrument Module (ISIM), que inclou:
** Near InfraRed Camera (NIRCam)
** Near InfraRed Spectrograph (NIRSpec)
** Fine Guidance Sensor (FGS)
** Mid Infrared Instrument (MIRI)
L'OTE és la part òptica. Consta del mirall principal compost per 18 segments hexagonals, un mirall secundari de 0,74 m de diàmetre i d'altres terciaris, a més d'elements de suport i control. Els miralls reflectors estan recoberts d'or i reflecteixen principalment en l'infraroig. El elements de control permeten ajustar els miralls per tenir una imatge d'alta qualitat. El sistema dels 18 miralls del reflector principal tenen motors per realitzar els ajustos de les seves posicions fins a 1/10.000 del gruix d'un cabell humà.
El NIRCam (Near InfraRed Camera) és un sensor d'imatge infraroja, similar als de les càmares digitals, que tindrà una cobertura espectral que va des del límit del visible (0,6 micròmetres) fins a l'infraroig proper (5 micròmetres). Està format per 10 sensors de 4 mega-píxels cadascun. Cada mirall està realitzat en beril·li, recobert d'una fina capa d'or com a reflectant (100 nanòmetres) i finalment una capa protectora de vidre d'òxid de silici (SiO2).

## Notes

* ↑ "deflectar" (traducció de l'anglès baffled, en aquest context, significa tancat en un tub d'una manera similar a un telescopi òptic convencional, però que ajuda a evitar que la llum perduda entri al telescopi des del costat. Per obtenir un exemple real, consulteu l'enllaç següent: Freniere, E.R. (1981). "First-order design of optical baffles" a Radiation Scattering in Optical Systems. 257

## Referències

* ↑ «NASA JWST FAQ "Who are the partners in the Webb project?"». NASA. [Consulta: 18 novembre 2011].
* ↑ Duran, X. «El telescopi espacial James Webb s'enlaira i inicia una nova era en l'estudi de l'univers». 324.cat, 25 desembre 2021. [Consulta: 25 desembre 2021].
* ↑ Lallo, Matthew D. «Experience with the Hubble Space Telescope: 20 years of an archetype». Optical Engineering, 51, 1, 2012, pàg. 011011–011011–19. arXiv: 1203.0002. Bibcode: 2012OptEn..51a1011L. DOI: 10.1117/1.OE.51.1.011011.
* ↑ «Infrared astronomy from earth orbit». Infrared Processing and Analysis Center, NASA Spitzer Science Center, California Institute of Technology, 2017. Arxivat de l'original el 21 desembre 2016. Aquest article incorpora text d'aquesta font, la qual és de domini públic.
* 1 2 «L2 Orbit». Space Telescope Science Institute. Arxivat de l'original el 3 febrer 2014. [Consulta: 28 agost 2016].
* ↑ «The Sunshield». NASA. [Consulta: 28 agost 2016]. Aquest article incorpora text d'aquesta font, la qual és de domini públic.
* ↑ Drake, Nadia. «Hubble Still Wows At 25, But Wait Till You See What's Next». National Geographic, 24-04-2015.
* ↑ «James Webb: A $10bn machine in search of the end of darkness» (en anglès). BBC News, 15-12-2021.
* ↑ «Ariane 5 goes down in history with successful launch of Webb» (en anglès americà). [Consulta: 25 desembre 2021].
* ↑ «About Webb/NASA» (en anglès). Arxivat de l'original el 2022-02-09. [Consulta: 25 desembre 2021].
* 1 2 «FAQ Full General Public Webb Telescope/NASA» (en anglès). [Consulta: 25 desembre 2021].
* ↑ «James Webb Space Telescope User Documentation» (en anglès). Arxivat de l'original el 2020-06-12. [Consulta: 26 desembre 2021].
* ↑ «Basics of Space Flight». Jet Propulsion Laboratory. [Consulta: 28 agost 2016]. Aquest article incorpora text d'aquesta font, la qual és de domini públic.
* ↑ Michael Mesarch. «STScI NGST Libration Point Introduction». NASA/GSFC Guidance Navigation and Control Center, 31-03-1999. Arxivat de l'original el 27 setembre 2011. [Consulta: 17 gener 2011]. Aquest article incorpora text d'aquesta font, la qual és de domini públic.
* ↑ E.Canalias, G.Gomez, M.Marcote, J.J.Masdemont. «Assessment of Mission Design Including Utilization of Libration Points and Weak Stability Boundaries». Department de Matematica Aplicada, Universitat Politecnica de Catalunya and Department de Matematica Aplicada, Universitat de Barcelona.
* ↑ "James Webb Space Telescope Initial Mid-Course Correction Monte Carlo Implementation using Task Parallelism" 3.1 Propulsion System Overview. J. Petersen et al. Aquest article incorpora text d'aquesta font, la qual és de domini públic.
* ↑ «Nexus Space Telescope». MIT.
* ↑ «Advanced Concepts Studies – The 4 m Aperture "Hi Z" Telescope». NASA Space Optics Manufacturing Technology Center. Arxivat de l'original el 15 d'octubre de 2011.
* 1 2 «STSCI JWST History 1994». Arxivat de l'original el 3 de febrer de 2014. [Consulta: 6 juliol 2013].
* ↑ «Astrononmy and Astrophysics in the New Millennium». NASA.
* ↑ ; Miller, David W.; Mosier, Gary E.«Multidisciplinary analysis of the NEXUS precursor space telescope» (PDF), 2002. DOI: 10.1117/12.460079.
* 1 2 «STSCI JWST History 1996». Stsci.edu. Arxivat de l'original el 3 de febrer de 2014. [Consulta: 16 gener 2012].
* ↑ Goddard Space Flight Center design Arxivat 2016-01-06 a Wayback Machine.. spacetelescope.org. Retrieved on 2014-01-13.
* ↑ ESA Science & Technology: Ball Aerospace design for JWST. Sci.esa.int. Retrieved on 2013-08-21.
* ↑ ESA Science & Technology: TRW design for JWST. Sci.esa.int. Retrieved on 2013-08-21.
* ↑ ESA Science & Technology: Lockheed-Martin design for JWST. Sci.esa.int. Retrieved on 2013-08-21.
* 1 2 «HubbleSite – Webb: Past and Future». Arxivat de l'original el 31 de març de 2012. [Consulta: 13 gener 2012].
* ↑ «TRW Selected as JWST Prime Contractor». STCI, 11-09-2003. Arxivat de l'original el 5 d'agost de 2012. [Consulta: 13 gener 2012].
* ↑ Writer, Staff. «Northrop Grumman Completes Fabrication Of Sunshield Deployment Flight Structure For JWST». Space, 13-12-2011. [Consulta: 10 desembre 2014].
* ↑ «JWST: Integrated Science Instrument Module (ISIM)». NASA, 2017. [Consulta: 2 febrer 2017].
* ↑ «JWST - Frequently Asked Questions». NASA. Arxivat de l'original el 26 de juny de 2015. [Consulta: 29 juny 2015].
* ↑ «JWST Factsheet». European Space Agency, 08-12-2016. [Consulta: 2 febrer 2017].
* 1 2 John Mather. «James Webb Space Telescope (JWST)» (PDF). National Academy of Science. Arxivat de l'original el 10 de novembre de 2008. [Consulta: 5 juliol 2008].
* 1 2 «European agreement on James Webb Space Telescope's Mid-Infrared Instrument (MIRI) signed». ESA Media Relations Service, 09-06-2004. Arxivat de l'original el 18 de maig de 2009. [Consulta: 6 maig 2009].
* ↑ «Canadian Space Agency: Canada's Contribution to NASA's James Webb Space Telescope.». Canadian Corporate News. [Consulta: 6 setembre 2008].
* ↑ «JWST Passes NTAR». STScI. Arxivat de l'original el 5 d'agost de 2012. [Consulta: 5 juliol 2008].
* ↑ Brian Berger. «NASA Adds Docking Capability For Next Space Observatory». Space News. [Consulta: 5 juliol 2008].
* ↑ «NASA's Webb Telescope Passes Key Mission Design Review Milestone». NASA. Arxivat de l'original el 2010-05-01. [Consulta: 2 maig 2010].
* ↑ Stephen Clark. «NASA says JWST cost crunch impeding new missions». Spaceflight Now.
* 1 2 3 Berardelli, Phil. «Next Generation Space Telescope will peer back to the beginning of time and space». CBS, 27-10-1997.
* ↑ «NASA's James Webb Space Telescope Primary Mirror Fully Assembled». Nasa.gov, 03-02-2016. [Consulta: 4 febrer 2016].
* ↑ Alan Yuhas. «Nasa begins testing enormous space telescope made of gold mirrors». The Guardian, 04-11-2016.
* ↑ «NASA's Webb Telescope Faces More Setbacks». The New York Times, 27-03-2018 [Consulta: 5 abril 2018].
* ↑ Lilly, Simon. «The Next Generation Space Telescope (NGST)». University of Toronto, 27-11-1998.
* 1 2 3 4 5 6 Reichhardt, Tony. «US astronomy: Is the next big thing too big?». Nature 440, pp. 140–143, 01-03-2006.
* ↑ «Cosmic Ray Rejection with NGST». Arxivat de l'original el 2021-12-25. [Consulta: 26 desembre 2021].
* ↑ «MIRI spectrometer for NGST». Arxivat de l'original el 27 de setembre de 2011.
* ↑ «NGST Weekly Missive», 25-04-2002. Arxivat de l'original el 2022-07-15. [Consulta: 26 desembre 2021].
* ↑ «NASA Modifies James Webb Space Telescope Contract», 12-11-2003. Arxivat de l'original el 2021-12-25. [Consulta: 26 desembre 2021].
* ↑ «Problems for JWST», 21-05-2005.
* ↑ «Refocusing NASA's vision» p. 127. Nature, 09-03-2006. DOI: 10.1038/440127a.
* ↑ Cowen, Ron. «Webb Telescope Delayed, Costs Rise to $8 Billion». ScienceInsider, 25-08-2011. Arxivat de l'original el 14 de gener de 2012.
* ↑ Amos, Jonathan. «JWST price tag now put at over $8bn». BBC, 22-08-2011.
* 1 2 3 4 5 Moskowitz, Clara. «NASA Assures Skeptical Congress That the James Webb Telescope Is on Track». Scientific American, 30-03-2015. [Consulta: 29 gener 2017].
* ↑ «NASA's James Webb Space Telescope to be Launched Spring 2019». NASA, 28-09-2017.
* 1 2 «NASA Delays Launch of James Webb Space Telescope to 2020». Space.com. [Consulta: 27 març 2018].
* ↑ «NASA Completes Webb Telescope Review, Commits to Launch in Early 2021». Felicia Chou / Natasha Pinol, 27-06-2018. Arxivat de l'original el 2020-03-14. [Consulta: 28 juny 2018].
* ↑ «The telescope that ate astronomy». Nature, 27-10-2010.
* 1 2 Kelly, John. «Telescope debacle devours NASA funds. Hubble's successor is billions of dollars over budget, 7 years late». Florida Today, 05-06-2011. Arxivat de l'original el 3 d'abril de 2014.
* ↑ «Independent Comprehensive Review Panel, Final Report», 29-10-2010.
* 1 2 3 McKie, Robin. «Nasa fights to save the James Webb space telescope from the axe». Londres: The Guardian, 09-07-2011.
* ↑ «Appropriations Committee Releases the Fiscal Year 2012 Commerce, Justice, Science Appropriations». US House of representatives Committee on Appropriations, 06-07-2011. Arxivat de l'original el 2012-03-23. [Consulta: 26 desembre 2021].
* ↑ «US lawmakers vote to kill Hubble successor». SpaceDaily, 07-07-2011.
* ↑ «Proposed NASA Budget Bill Would Cancell Major Space Telescope». Space.com, 06-07-2011.
* ↑ «James Webb Space Telescope hardware entering key test phase». Nasaspaceflight.com. [Consulta: 28 agost 2016].
* ↑ «NASA budget plan saves telescope, cuts space taxis». Reuters, 16-11-2011. Arxivat de l'original el 2015-09-24. [Consulta: 26 desembre 2021].
* ↑ «NASA telescopes face budget abyss», 2011. DOI: 10.1038/475276a.
* ↑ Hand I. «AAS Issues Statement on Proposed Cancellation of James Webb Space Telescope». American Astronomical Society, 07-07-2011. Arxivat de l'original el 2018-03-19. [Consulta: 26 desembre 2021].
* ↑ «Mikulski Statement On House Appropriations Subcommittee Termination of James Webb Telescope». SpaceRef Interactive Inc., 11-07-2011. Arxivat de l'original el 2022-07-15. [Consulta: 26 desembre 2021].
* ↑ «Way Above the Shuttle Flight». The New York Times, 09-07-2011.
* ↑ Harrold, Max. «Bad news for Canada: U.S. could scrap new space telescope». The Vancouver Sun, 07-07-2011.
* ↑ Leone, Dan. «NASA Acknowledges James Webb Telescope Costs Will Delay Other Science Missions». Space News, 07-11-2012.
* ↑ Koren, Marina. «The Extreme Hazing of the Most Expensive Telescope Ever Built». The Atlantic, 07-12-2016. [Consulta: 29 gener 2017].
* ↑ Choi, Choi. «ESA to Solicit Bids for Two New Science Missions». Space.com, 05-03-2007. [Consulta: 4 juny 2018].
* ↑ Clark, Stephen. «Engineers examine unexpected readings from JWST shake test», 20-12-2016. [Consulta: 29 gener 2017].
* ↑ ; Col·le, Steve; Northon, Karen«NASA's Webb Observatory Requires More Time for Testing and Evaluation» (en anglès). NASA, 27-03-2018. [Consulta: 27 març 2018].
* ↑ Amos, Jonathan. «Hubble 'successor' faces new delay» (en anglès britànic). BBC News, 27-03-2018. [Consulta: 27 març 2018].
* ↑ Witze, Alexandra. «NASA reveals major delay for $8-billion Hubble successor» (en anglès), 27-03-2018. DOI: 10.1038/d41586-018-03863-5. [Consulta: 27 març 2018].
* ↑ Dreier, Casey. «NASA just got its best budget in a decade» (en anglès), 15-02-2019.
* ↑ «Errores humanos retrasan a 2021 el lanzamiento del telescopio James Webb». , 27-06-2018 [Consulta: 28 juny 2018].
* ↑ «ESA Science & Technology: Europe's Contributions to the JWST Mission». Arxivat de l'original el 18 de maig de 2013. [Consulta: 6 juliol 2013].
* ↑ Canadian Space Agency "Eyes" Hubble's Successor: Canada Delivers its Contribution to the World's Most Powerful Space Telescope - Canadian Space Agency
* ↑ «Webb Slinger Heads To Washington». Space Daily, 08-05-2007.
* ↑ «NASA's Webb Space Telescope Has Landed in Austin!». NASA, 8 i 10 març 2013. Arxivat de l'original el 10 de març de 2013.
* ↑ Khan, Amina. «NASA James Webb Space Telescope model lands at South by Southwest». Los Angeles Times, 08-03-2013.
* ↑ «Optical Telescope Element: James Webb Space Telescope» (en anglès). [Consulta: 13 desembre 2021].
* ↑ «Instruments and ISIM (Integrated Science Instrument Module) Webb/NASA» (en anglès). [Consulta: 13 desembre 2021].
* ↑ «Near Infrared Camera (NIRCam) Instrument Webb/NASA» (en anglès). [Consulta: 13 desembre 2021].
* ↑ «ESA Science & Technology - JWST's Near InfraRed Spectrograph (NIRSpec)». [Consulta: 13 desembre 2021].
* ↑ «Fine Guidance Sensor/Near InfraRed Imager and Slitless Spectrograph (FGS/NIRISS) Webb/NASA» (en anglès). [Consulta: 13 desembre 2021].
* ↑ «Mid-Infrared Instrument (MIRI) Instrument Webb/NASA» (en anglès). [Consulta: 13 desembre 2021].
* 1 2 «Mirrors Webb/NASA» (en anglès). [Consulta: 24 desembre 2021].

## Per a més informació

* Jonathan P. Gardner [et al]. «The James Webb Space Telescope». Space Science Reviews, 123, 4, 11-2006, pàg. 484–606. arXiv: astro-ph/0606175. Bibcode: 2006SSRv..123..485G. DOI: 10.1007/s11214-006-8315-7. La proposta formal de la ciència JWST presentada el 2006.
* Jason Kalirai «Scientific discovery with the James Webb Space Telescope». Contemporary Physics, 59, 3, 4-2018, pàg. 259–290. arXiv: 1805.06941. Bibcode: 2018ConPh..59..251K. DOI: 10.1080/00107514.2018.1467648. Una anàlisi de les capacitats i les oportunitats científiques del JWST.

## Vegeu també

* Telescopi espacial Hubble
* Unilens de Baden-Powell

## Enllaços externs

* JWST a la NASA
* JWST a l'ESA
Agència Espacial Europea :